Diari Oficial de la Generalitat Valenciana


Sumari del DOGV 4211, del 15-03-2002 (2002/2610)

ORDRE de 8 de març de 2002, de la Conselleria d'Agricultura, Pesca i Alimentació, per la qual es regulen les subvencions a la subscripció d'assegurances agràries.
------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2002/03/08/(1)/dof/vci/html**

### Dades del document

Número de DOGV
:   4211

Data del DOGV
:   15-03-2002

Secció del DOGV
:   I. DISPOSICIONS GENERALS

Número del document
:   2002/2610


Data del document
:   08-03-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * segur agrícola
    * ajuda a l'agricultura
    * ajuda pública

ORDRE de 8 de març de 2002, de la Conselleria d'Agricultura, Pesca i Alimentació, per la qual es regulen les subvencions a la subscripció d'assegurances agràries. [2002/X2610]
  
Les assegurances agràries constitueixen un element essencial per al manteniment de la renda en el sector agrari, ja que proporcionen una eina eficaç de protecció davant les pèrdues produïdes en les produccions agràries per les adversitats climatològiques, davant les quals, en el moment actual, la mesura més eficaç és la prevenció a través de la subscripció de les pòlisses que proporcionen cobertura enfront dels diversos riscos que es poden abatre sobre les produccions agràries.
  
La Conselleria d'Agricultura, Pesca i Alimentació ha col·laborat amb Enesa en la introducció de les assegurances en el sector agrari mitjançant la contribució financera destinada a complementar les subvencions d'aquest organisme, a fi de minorar les primes que han de satisfer els assegurats, i també amb la introducció de subvencions addicionals específiques de la Comunitat Valenciana destinades a fomentar la qualitat, equilibrar costos a zones amb taxes elevades, fomentar la contractació de cobertures més completes o atendre la realitat d'una agricultura a temps parcial, i fins i tot a establir línies d'auxili pròpies per a produccions com ara l'apícola i cunícola, que encara no estan incloses en els plans d'assegurances agràries combinades actuals.
  
L'evolució de les assegurances, amb les variacions introduïdes per millorar-les i l'adaptació a la realitat, ha propiciat la realització de nombroses modificacions que, per la seua distribució temporal, es troben disperses en nombrosos textos normatius. D'altra banda, la gestió de les ajudes destinades a la contractació de les assegurances, a causa de la seua importància creixent, necessita la introducció de nous elements que contribuïsquen a una gestió més àgil, eficaç i controlada.
  
Per tot això, a proposta del la Direcció General de Producció Agrària, i fent ús de les atribucions conferides en l'article 35 de la Llei de Govern Valencià,
  
ORDENE
  
Article 1. Objecte
  
1. La Conselleria d'Agricultura, Pesca i Alimentació, a través de la Direcció General de Producció Agrària, concedirà subvencions complementàries a les concedides per l'Entitat Estatal d'Assegurances Agràries (d'ara endavant, Enesa) per a aquells assegurats que subscriguen assegurances incloses en els plans anuals d'assegurances agràries combinades aprovats pel Consell de Ministres; així mateix, subvencionarà sense la participació d'Enesa les pòlisses d'assegurances que cobrisquen riscos en explotacions apícoles i cunícoles, mentre no s'establisquen línies d'assegurament per a aquestes produccions en els plans anuals corresponents.
  
2. En el cas de pòlisses d'assegurances incloses en els plans anuals d'assegurances agràries combinades, només seran subvencionables les que hagen estat resoltes favorablement per Enesa, per acomplir les condicions establides en l'ordre del Ministeri de la Presidència, que regula per a cada pla anual d'assegurances agràries combinades la concessió de subvencions de l'administració general de l'Estat. En el cas de pòlisses d'assegurances per a explotacions apícoles i cunícoles, només seran auxiliables les que posseïsquen les condicions establides en aquesta ordre.
  
3. Les subvencions a càrrec de la Conselleria d'Agricultura, Pesca i Alimentació únicament seran d'aplicació, en les assegurances agrícoles, a la part de prima corresponent a l'assegurament de produccions de parcel·les situades en l'àmbit territorial de la Comunitat Valenciana; i per a les explotacions pecuàries i aqüícoles, només per a les que es troben en aquest àmbit territorial i estiguen inscrites en la llista d'explotacions ramaderes de la Conselleria d'Agricultura, Pesca i Alimentació, regulada per mitjà del Decret 76/1995, del Govern Valencià, en el moment de la formalització de l'assegurança.
  
Article 2. Percentatges de subvenció, límits màxims i criteris d'aplicació
  
1. El percentatge de subvenció de la Conselleria d'Agricultura, Pesca i Alimentació a la subscripció de les assegurances previstes en l'article 1 d'aquesta ordre seran els següents:
  
a) 50% de la subvenció concedida per Enesa per a les assegurances incloses en els plans anuals d'assegurances agràries combinades.
  
b) 30% del cost brut de la prima en les assegurances apícoles i cunícoles no incloses en els plans esmentats en l'apartat anterior.
  
2. Els percentatges establits en l'apartat A del punt 1 d'aquest article s'incrementaran amb les subvencions addicionals següents:
  
a) 10% per a les parcel·les inscrites en les denominacions d'origen (en avant, DO) o indicacions geogràfiques protegides (en avant, IGP) següents:
  
- DO de Vins Utiel-Requena.
  
- DO de Vins Alacant.
  
- DO de Vins València.
  
- DO Raïm de Taula del Vinalopó.
  
- DO Nespres de Callosa d'En Sarrià.
  
- DO Xufa de València.
  
- DO Carxofa de Benicarló.
  
- DO Arròs de València.
  
- DO Caqui Ribera del Xúquer.
  
- IGP Cítrics Valencians.
  
- IGP Cireres Muntanya d'Alacant.
  
b) 10% per a les línies de cobertura del pixat en cítrics.
  
c) 10% per a parcel·les inscrites en el Comité d'Agricultura Ecològica (en avant, CAU).
  
d) 10% per a les parcel·les de raïm de vinificació amb taxa de cost de l'assegurança superior al 22%.
  
e) 5% per a les opcions F i G en mandarines.
  
f) 10% per a l'encefalopatia espongiforme bovina (EEB).
  
g) Per a la línia de retirada i destrucció d'animals bovins morts en l'explotació, la subvenció complementària es calcularà deduint al cost net de la prima, la subvenció d'Enesa, la subvenció general a càrrec de la Conselleria d'Agricultura, Pesca i Alimentació de la consignada en l'apartat A del punt 1 de l'article 2 d'aquesta ordre i la quantitat resultant de multiplicar 2,6 euros per animal assegurat.
  
h) 10% per a pòlisses en què a l'assegurat no li resulte d'aplicació el tram de subvenció addicional establida per Enesa, lligada a les característiques de l'assegurat, per no tenir la condició d'agricultor professional, titular d'explotació prioritària o soci d'una organització de productors.
  
3. El conjunt de les subvencions d'Enesa i de la Conselleria d'Agricultura, Pesca i Alimentació no podrà sobrepassar els límits del cost net de la prima següents, una vegada deduïdes les bonificacions i els descomptes:
  
a) 80% per a la línia d'encefalopatia espongiforme bovina.
  
b) 70% en les altres línies, llevat de la línia de retirada i destrucció d'animals bovins morts en l'explotació.
  
c) Per a la línia de retirada i destrucció d'animals bovins morts en l'explotació, el beneficiari haurà de pagar un mínim de 2,6 euros per animal assegurat.
  
En cas que el conjunt de subvencions supere els límits anteriors, l'excedent resultant es descomptarà de l'aportació que correspon a la Conselleria d'Agricultura, Pesca i Alimentació.
  
4. Per a les assegurances apícoles i cunícoles, els límits màxims de subvenció seran els següents:
  
a) 0,85 euros per rusc Layen i 1,25 euros per rusc vertical.
  
b) 1,30 euros per plaça de conilla mare.
  
Només seran subvencionables els ruscos i les conilles mares, segons pertoque, que figuren inscrits en el llibre d'explotació en la data de subscripció de la pòlissa o de la inclusió de l'assegurat en aquella en cas d'assegurances col·lectives i incorporació posterior a la data de formalització de la pòlissa.
  
5. L'aplicació de subvencions addicionals a parcel·les inscrites en DO, IGP o CAU només es realitzarà quan la parcel·la figure inscrita en l'òrgan regulador competent en la data de formalització de la declaració de l'assegurança, a l'efecte de la qual els beneficiaris de l'assegurança exigiran als assegurats la presentació del certificat pertinent, el qual conservaran en poder seu durant un període de cinc anys, i el presentaran a la Conselleria d'Agricultura, Pesca i Alimentació quan els siga requerit a l'efecte de verificacions i controls.
  
Article 3. Fitxer d'assegurats subvencionables
  
1. A l'efecte d'aplicació, en el moment de formalització de les pòlisses d'assegurances de les línies d'assegurament incloses en els plans anuals d'assegurances agràries combinades, de la subvenció corresponent a la Conselleria d'Agricultura, Pesca i Alimentació, es constitueix el fitxer d'agricultors i ramaders subvencionables, el qual estarà format inicialment pels assegurats que hagen estat objecte de subvenció en plans anteriors i, conseqüentment, verificada la seua identitat.
  
2. Per a la inclusió en aquest fitxer, els assegurats o, si és procedent, els beneficiaris que estiguen facultats per aquells, hauran de presentar una sol·licitud per escrit, acompanyada de la fotocòpia del NIF/CIF en vigor, corresponent a l'assegurat la inclusió del qual se sol·licita.
  
3. Caldrà adreçar les sol·licituds esmentades en el punt anterior a la Direcció General de Producció Agrària, Servei de Producció Vegetal, de la Conselleria d'Agricultura, Pesca i Alimentació, i presentar-les amb data límit del 30 d'octubre de cada any perquè facen efecte en el pla anual següent a l'any de presentació de la sol·licitud. Les sol·licituds que es presenten amb posterioritat a la data límit indicada i fins a la finalització de l'any de què es tracte seran incloses en el fitxer aplicable al pla anual corresponent al segon any de la seua presentació.
  
Article 4. Criteris per a efectuar la sol·licitud de subvenció
  
1. Per als assegurats que figuren en el fitxer a què es refereix l'article 3 d'aquesta ordre i per a les línies d'assegurament incloses en els plans anuals d'assegurances agràries combinades, la formalització de la pòlissa de contracte d'assegurança tindrà la consideració de sol·licitud de subvenció, sempre que es verifique per part del beneficiari el correcte emplenament de les dades d'identificació de l'assegurat i s'ajuste a les condicions establides en l'ordre de la Presidència per la qual es regulen les subvencions de l'administració general de l'Estat a la subscripció d'assegurances incloses en el Pla d'Assegurances Agràries Combinades.
  
2. Per als assegurats no inclosos en el punt 1 del present article, les subvencions aplicables a les pòlisses d'assegurances subscrites, d'acord amb allò que s'estableix en aquesta ordre, no es descomptaran en el moment de la formalització de l'assegurança, sinó que hauran de ser sol·licitades a la Conselleria d'Agricultura, Pesca i Alimentació mitjançant sol·licitud presentada pel beneficiari de l'assegurança en el cas de pòlisses col·lectives, i directament per l'assegurat en el cas de pòlisses individuals. Les sol·licituds de subvencions addicionals per a parcel·les inscrites en el Comité d'Agricultura Ecològica les haurà d'efectuar aquest comité.
  
3. Les sol·licituds de subvenció a què es fa referència en el punt 2 anterior s'efectuaran en una sola vegada per a cada beneficiari, pla i línia d'assegurament. En el cas d'assegurances apícoles i cunícoles, i només a l'efecte previst en aquest punt, ambdues produccions seran assimilades a línies d'assegurances diferenciades.
  
4. Per als supòsits previstos en el punt 2 d'aquest article, els beneficiaris de l'assegurança o el Comité, segons pertoque, hauran de ser expressament facultats i autoritzats pels assegurats per a sol·licitar i rebre en nom seu les subvencions que corresponguen a les seues pòlisses, en aplicació d'allò que s'estableix en aquesta ordre.
  
Article 5. Terminis per a presentar la sol·licitud de subvenció
  
1. Els terminis per a la presentació de sol·licituds de les subvencions a què es fa referència en el punt 2 de l'article 4 d'aquesta ordre seran els següents:
  
a) Per a les pòlisses corresponents a línies d'assegurament incloses en els plans anuals i per a les subvencions addicionals per a parcel·les inscrites en el Comité d'Agricultura Ecològica, la sol·licitud de subvenció haurà de presentar-se durant els tres mesos següents a la finalització del termini de subscripció de l'assegurança.
  
b) Per a les assegurances apícoles i cunícoles, el termini de presentació finalitzarà el 30 d'abril de cada any per a les pòlisses subscrites entre l'1 de maig de l'any anterior i la data de finalització del termini de presentació.
  
Article 6. Model de sol·licitud i documentació complementària
  
1. Les sol·licituds de subvenció a què es fa referència en el punt 2 de l'article 4 d'aquesta ordre s'efectuaran segons el model que a l'efecte facilitarà la Conselleria.
  
2. La sol·licitud anirà acompanyarà de la documentació següent:
  
2.1 Per a totes les sol·licituds de subvenció:
  
a) Fotocòpia llegible del NIF/CIF en vigor de qui efectua la sol·licitud d'ajuda i, en cas de ser persona jurídica, menor d'edat o actuar per mitjà de representant, fotocòpia del NIF en vigor d'aquest.
  
b) Fotocòpia llegible del NIF/CIF en vigor dels assegurats, en el cas de sol·licituds col·lectives.
  
c) Document de manteniment de tercers corresponent al sol·licitant de l'ajuda.
  
Aquesta documentació només s'aportarà quan se sol·licite per primera vegada la subvenció o quan s'hagen produït modificacions respecte de la documentació presentada amb anterioritat.
  
2.2 Documentació específica:
  
a) Per a les sol·licituds de subvenció de pòlisses col·lectives corresponents a les línies incloses en els plans anuals d'assegurances agràries, relació d'assegurats i pòlisses inclosos en la sol·licitud, amb expressió del NIF/CIF de l'assegurat, cognoms i nom o raó social, número d'identificació del col·lectiu i número d'identificació individual dins del col·lectiu.
  
b) Per a les sol·licituds presentades pel CAU, la relació contindrà, a més de les dades indicades en l'apartat a, les específiques de les parcel·les per a les quals se sol·licita la subvenció addicional, amb indicació per a cadascuna del número de full i parcel·la dins de la pòlissa, província, comarca i municipi, número de polígon i parcel·la cadastral, superfície expressada en hectàrees amb dos decimals, producció assegurada i preu unitari per quilogram de producció assegurada, acompanyat del certificat del Comité acreditatiu de la inscripció de les parcel·les.
  
c) Per a les sol·licituds de subvenció de pòlisses d'assegurances apícoles i cunícoles s'aportarà la documentació específica següent:
  
- Còpia confrontada de la pòlissa d'assegurança subscrita i les seues modificacions.
  
- Còpia confrontada dels rebuts de primes satisfets a càrrec de la pòlissa
  
- Relació d'assegurats inclosos en la pòlissa, amb indicació per a cadascun del NIF/CIF, cognoms i nom o raó social, el nombre d'unitats amb cobertura en la pòlissa i l'import de la prima. En el cas de ruscos es diferenciarà entre el nombre de ruscos Layen i verticals, i en el cas d'explotacions cunícoles s'indicarà el nombre de conilles mare.
  
- Fotocòpia del llibre d'explotació, actualitzat dins dels dotze mesos anteriors a la sol·licitud.
  
Article 7. Control de les sol·licituds de subvenció
  
1. La Conselleria d'Agricultura, Pesca i Alimentació demanarà a Enesa la conformitat de les pòlisses amb l'ordre de la Presidència per la qual es regulen les subvencions de l'administració general de l'Estat a la subscripció d'assegurances incloses en cada pla d'assegurances agràries combinades, i també la quantia de la subvenció que li correspon a cadascuna a càrrec d'aquest organisme. De la mateixa manera, i a l'efecte de recuperació de quantitats indegudament aplicades a càrrec de la Conselleria, sol·licitarà a Enesa informació sobre aquelles pòlisses objecte de les regularitzacions o anul·lacions resultants dels controls i les verificacions realitzats per Enesa.
  
2. Per a les subvencions addicionals per inscripció de parcel·les en DO o IGP, se sol·licitarà del beneficiari o de l'assegurat, segons es tracte de sol·licituds col·lectives o individuals, la presentació dels corresponents certificats d'inscripció en el registre competent d'una mostra de parcel·les per a les quals se sol·licite o s'haja aplicat la subvenció addicional per aquest concepte.
  
3. Si del resultat d'aquesta primera verificació s'aprecia l'existència de parcel·les que no posseeixen les condicions exigides per a l'aplicació de la subvenció addicional, es concedirà un termini mínim d'un mes i màxim de tres mesos perquè l'interessat procedisca a la revisió de les subvencions sol·licitades o aplicades per aquest concepte, finalitzat el qual haurà de presentar una proposta d'esmena de la subvenció sol·licitada o de regularització de la subvenció aplicada, segons pertoque, en què figuraran les pòlisses i parcel·les objecte d'esmena o regularització.
  
4. Una vegada finalitzat el termini indicat en el punt 3, si l'interessat no ha presentat la proposta esmentada en aquest punt, es procedirà a denegar les ajudes sol·licitades per aquest concepte o revocar les ajudes aplicades, segons pertoque, per a totes les parcel·les de la mateixa línia i pla tramitades pel mateix beneficiari.
  
5. Si l'interessat presenta la proposta esmentada en el punt 3, es procedirà a realitzar una segona verificació sobre un percentatge mínim de l'1% sobre les parcel·les que el beneficiari no haja inclòs en la proposta de referència. Si, com a resultat d'aquest mostratge, es troben parcel·les que no tenen les condicions exigides per a aplicació de la subvenció addicional, en un percentatge superior a l'1% de la mostra, es procedirà a denegar les ajudes sol·licitades per aquest concepte o revocar les ajudes aplicades, segons pertoque, per a totes les parcel·les de la mateixa línia i pla tramitades pel mateix beneficiari; en cas contrari, modificarà la proposta d'esmena o regularització incloent-hi les parcel·les detectades en aquest segon control.
  
Article 8. Pagament de la subvenció
  
1. Per a les pòlisses en què, d'acord amb aquesta ordre, s'haja descomptat l'import de la subvenció en el moment de la formalització, el pagament de la subvenció s'efectuarà a l'Agrupació Espanyola d'Entitats Asseguradores de les Assegurances Agràries Combinades, SA (d'ara endavant, Agroseguro), d'acord amb les condicions establides en el conveni subscrit amb aquesta entitat.
  
2. Per a la resta de subvencions no incloses en el punt 1 anterior, el pagament de la subvenció es realitzarà directament a l'assegurat en el cas de sol·licituds individuals, al CAU per a les subvencions addicionals de parcel·les inscrites en el Comité o al beneficiari de l'assegurança en els altres casos; en aquests dos últims supòsits, els receptors de la subvenció hauran d'acreditar en el termini màxim d'un mes, comptador des de la data valor del pagament de la subvenció, la liquidació de la subvenció als assegurats, mitjançant la presentació a l'òrgan que va dictar la resolució de justificants bancaris de pagament o transferència de la subvenció o rebuts firmats pels interessats en què s'indique que s'ha practicat la liquidació corresponent. A fi de facilitar la liquidació als assegurats, la Conselleria proporcionarà als interessats una llista on figuraran les dades d'identificació dels assegurats, de les seues pòlisses i de les quanties de la subvenció que li correspon a cadascun d'ells.
  
3. El pagament de les subvencions positives als beneficiaris que tinguen pendent el reintegrament de quantitats procedents de resolucions dictades en virtut del resultat dels controls previstos en aquesta ordre podrà efectuar-se per compensació amb els saldos deutors.
  
Article 9. Resolució de les ajudes
  
1. Es delega el director general de Producció Agrària per a les resolucions de concessió, anul·lació, pagament i reintegrament de les subvencions regulades en aquesta ordre, les quals seran publicades al tauler d'anuncis de la Conselleria d'Agricultura, Pesca i Alimentació.
  
DISPOSICIÓ ADDICIONAL
  
La Conselleria d'Agricultura, Pesca i Alimentació, mitjançant una ordre, fixarà per a cada exercici la línia pressupostària i l'import global màxim que corresponguen, que s'ajustaran a l'habilitació que es consignarà en les lleis de pressupostos de la Generalitat Valenciana a càrrec de l'aplicació pressupostària 34.46.01.0262.904.81.6.
  
DISPOSICIÓ DEROGATÒRIA
  
Queden derogades l'Ordre de 22 de desembre de 1998, de la Conselleria d'Agricultura, Pesca i Alimentació, per la qual es regulen les subvencions a la subscripció d'assegurances agràries en els sectors apícola i cunícola de la Comunitat Valenciana, i l'Ordre de 22 de desembre de 1998, de la Conselleria d'Agricultura, Pesca i Alimentació, per la qual es regulen subvencions a la subscripció d'assegurances agràries combinades compreses en els plans anuals d'assegurances agràries combinades.
  
DISPOSICIÓ TRANSITÒRIA
  
No obstant la disposició derogatòria, les pòlisses d'assegurances agràries combinades del Pla Anual 2002 l'inici de contractació de les quals tinga lloc durant els mesos de gener, febrer i març, es regiran per les disposicions de l'Ordre de 22 de desembre de 1998, de la Conselleria d'Agricultura, Pesca i Alimentació, per la qual es regulen subvencions a la subscripció d'assegurances agràries combinades compreses en els plans anuals d'assegurances agràries combinades, llevat de la línia establida en l'apartat g, punt 2, de l'article 2.
  
DISPOSICIONS FINALS
  
Primera
  
Es faculta el director general de Producció Agrària per a dictar les instruccions necessàries per al desenvolupament d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 8 de març de 2002
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ


Còpia Permalink ELI